b"\n_START_ARTICLE_\nFranti\xc5\xa1ek Kupka\n_START_SECTION_\nBiografija\n_START_PARAGRAPH_\nFranti\xc5\xa1ekas Kupka gim\xc4\x97 1871 m. rugs\xc4\x97jo 23 d. Opo\xc4\x8dno miestelyje Bohemijoje. 1889 \xe2\x88\x92 1892 m. jis studijavo Prahos dail\xc4\x97s akademijoje, tap\xc4\x97 istorinius ir patrioti\xc5\xa1kus paveikslus. 1892 m. \xc4\xafstojo mokytis \xc4\xaf Vienos vaizduojamojo meno akademij\xc4\x85, kur susidom\xc4\x97jo simbolistiniais ir alegoriniais siu\xc5\xbeetais. 1894 m. eksponavo Vienoje, susidom\xc4\x97jo teosofin\xc4\x97mis ir Ryt\xc5\xb3 filosofijos mintimis. 1896 m. pavasar\xc4\xaf F. Kupka buvo Pary\xc5\xbeiuje, trumpai mok\xc4\x97si \xc5\xbdiuljano akademijoje ir po to \xe2\x88\x92 Auk\xc5\xa1tojoje dail\xc4\x97s mokykloje pas Jean-Pierre Laurens._NEWLINE_F. Kupka Pary\xc5\xbeiuje dirbo knyg\xc5\xb3 ir atviru\xc4\x8di\xc5\xb3 iliustratoriumi, pagars\xc4\x97jo savo satyriniais pie\xc5\xa1iniais laikra\xc5\xa1\xc4\x8diuose ir \xc5\xbeurnaluose. 1906 m. apsigyveno Pary\xc5\xbeiaus Piuto priemiestyje, jo k\xc5\xabriniai pirm\xc4\x85 kart\xc4\x85 eksponuoti Rudens salone. 1909 m. F. Kupkai padar\xc4\x97 didel\xc4\xaf \xc4\xafsp\xc5\xabd\xc4\xaf futurist\xc5\xb3 manifestas, publikuotas \xe2\x80\x9eLe Figaro\xe2\x80\x9c. 1908-11 m. F. Kupka eksperimentavo su fovizmo ir puantilizmo technikomis. Apie 1910-11 m. F. Kupkos k\xc5\xabryba dar\xc4\x97si vis abstraktesne, \xc4\xaftakota jud\xc4\x97jimo, spalv\xc5\xb3 ir ry\xc5\xa1i\xc5\xb3 tarp muzikos ir dail\xc4\x97s teorij\xc5\xb3. 1911 m. jis lank\xc4\x97 d'Or sekcijos susitikimus. 1912 m. eksponavo Nepriklausom\xc5\xb3j\xc5\xb3 parodoje, kubist\xc5\xb3 kambaryje._NEWLINE_1913 m. F. Kupka para\xc5\xa1\xc4\x97 savo teorin\xc4\xaf veikal\xc4\x85 apie dail\xc4\x99 \xe2\x80\x9ePlastiniai menai\xe2\x80\x9c, kuris buvo i\xc5\xa1leistas 1923 m. Prahoje. 1921 m. \xc4\xafvyko pirmoji jo personalin\xc4\x97 paroda Pary\xc5\xbeiuje, Povolozky galerijoje. 1922 m. jam suteiktas profesoriaus postas Prahos dail\xc4\x97s akademijoje. 1931 m. F. Kupka buvo vienas Abstraction-Cr\xc3\xa9ation grup\xc4\x97s steig\xc4\x97j\xc5\xb3 kartu su Jean Arp, Albert Gleizes, Theo van Doesburg ir kt. 1936 m. jo k\xc5\xabriniai buvo \xc4\xaftraukti \xc4\xaf kubizmo ir abstraktaus meno parod\xc4\x85 Niujorko \xc5\xa1iuolaikinio meno muziejuje JAV ir, kartu su Alfons Mucha k\xc5\xabriniais, eksponuoti \xc5\xbd\xc4\x97 de Pom galerijoje Pary\xc5\xbeiuje. F. Kupkos retrospektyvin\xc4\x97 paroda \xc4\xafvyko 1946 m. S.V.U. M\xc3\xa1nes galerijoje Prahoje. Tais pa\xc4\x8diais metais jis prad\xc4\x97jo eksponuoti abstraktaus meno dailinink\xc5\xb3 grup\xc4\x97s R\xc3\xa9alit\xc3\xa9s Nouvelles parodose Pary\xc5\xbeiuje ir dar\xc4\x97 tai nuolat iki mirties. Franti\xc5\xa1ekas Kupka mir\xc4\x97 1957 m. bir\xc5\xbeelio 24 d. Piuto. Palaidotas Per La\xc5\xa1ezo kapini\xc5\xb3 kolumbariume Pary\xc5\xbeiuje. Po mirties 1958 m. dailininkas pagerbtas retrospektyvine paroda Pary\xc5\xbeiaus Nacionaliniame \xc5\xa1iuolaikinio meno muziejuje."